คลังจัด5หมื่นล.ออกพันธบัตรขายประชาชน
คลังออกพันธบัตรออมทรัพย์ 5 หมื่นล้าน ดอกเบี้ย 3% ขายให้ประชาชน
6 ต.ค. 2558

คลังออกพันธบัตรออมทรัพย์ 5 หมื่นล้าน ดอกเบี้ย 3% ขายให้ประชาชน
นายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เปิดเผยว่า กระทรวงการคลังจะออกพันธบัตรออมทรัพย์ (รุ่นทั่วไป) ในปีงบประมาณ 2559 ครั้งที่ 1 วงเงิน 5 หมื่นล้านบาท อายุ 3 ปี อัตราดอกเบี้ยคงที่ 3% แบบไร้ใบตราสาร เพื่อเป็นทางเลือกและส่งเสริมการออมของประชาชน และเป็นทางเลือกให้ผู้ใช้สิทธิตาม พ.ร.บ.การกลับไปใช้สิทธิในบำเหน็จบำนาญตาม พ.ร.บ.บำเหน็จบำนาญข้าราชการ พ.ศ. 2494 กับ พ.ศ. 2557 ที่คาดว่าจะได้รับเงินสะสมและผลประโยชน์ประมาณ 7 หมื่นล้านบาท ในเดือน ต.ค. 2558
ทั้งนี้ วงเงินซื้อพันธบัตรออมทรัพย์ ขั้นต่ำรายละ 1,000 บาท และจำกัดเพดานซื้อสูงสุด 2 ล้านบาท จำหน่ายผ่านธนาคารกรุงเทพ กรุงไทย กสิกรไทย ไทยพาณิชย์ ผู้มีสิทธิซื้อ มีทั้งบุคคลธรรมดา สภากาชาดไทย มูลนิธิ สมาคม สหกรณ์ วัด สถานศึกษาของรัฐ โรงพยาบาลของรัฐ